ડોસાએ કહ્યું : ‘આખી જિંદગી સુધી જે કંઈ માલ-મિલકત, કીર્તિ વગેરે પેદા કર્યું તે છોકરાને આપી દીધું છે. હવે છોકરો બેસાડે ત્યાં બેસું છું, ખવડાવે તે ખાઉં છું, ને છોકરાનાં છોકરાંને રમાડું છું. એના કામમાં જરાયે આડો આવતો નથી. છોકરો કંઈક ભૂલ કરી બેસે તોય કંઈ બોલતો નથી. પણ સલાહ લેવા આવે તો આખી જિંદગીના અનુભવનો નિચોડ ઠાલવું છું; પણ પછી, મારી સલાહ પ્રમાણે એ ચાલે છે કે નહીં એ જોતો નથી. મારા કહ્યા પ્રમાણે જ એ ચાલે એવો આગ્રહ પણ રાખતો નથી. ફરી ભૂલ કરે તો ટોકતો પણ નથી. અને ફરીથી સલાહ માટે આવે તો એની એ વાતો ફરીથી કહું છુંય ખરો.’